
נכחו:

חברי הוועדה:	מ"מ היו"ר דליה רבין-פילוסוף
			אופיר פינס-פז
			אברהם רביץ
		אמנון רובינשטיין





מוזמנים:	עו"ד ענת אסיף	- משרד המשפטים
		




מנהל/ת הוועדה:	דורית ואג


מתמחה ליועץ המשפטי:	הראל ארנון


קצרנית:	אסתר מימון





סדר היום:	הצעת חוק העונשין (תיקון – החלת עונש מינימום על עבירות אלימות נגד נשים וילדים), התשנ"ט-1999, של חברת הכנסת זהבה גלאון.

הצעת חוק העונשין (תיקון – החלת עונש מינימום על עבירות אלימות נגד נשים וילדים), התשנ"ט-1999, של חברת הכנסת זהבה גלאון.

מ"מ היו"ר דליה רבין-פילוסוף:

	על סדר-היום הצעת חוק העונשין (תיקון – החלת עונש מינימום על עבירות אלימות נגד נשים וילדים), התשנ"ט-1999.

אופיר פינס-פז:

	 אני מוחה על כך שזהבה גלאון לא בישיבה.

אמנון רובינשטיין:

	 היא חולה.

מ"מ היו"ר דליה רבין-פילוסוף:

	אנחנו צריכים לאשר לקריאה ראשונה. יש הצעת חוק זהה של חברת הכנסת יעל דיין, שעברה כבר קריאה ראשונה.

אמנון רובינשטיין:

	 כאן אנחנו צריכים רק להשוות.

מ"מ היו"ר דליה רבין-פילוסוף:

	צריך לקדם את הצעת החוק למצב של הצעת החוק של יעל דיין.

	משרד המשפטים, יש לכם הערות?

ענת אסיף:

	קודם כול, בשביל שהנוסח, כבר בשלב הזה יהיה זהה, צריך לכתוב בהתחלה במקום "היה עושה את האמור" – "הורשע בן משפחה כהגדרתו בסעיף 351(ה)", כי ממילא באים לדון בעונש לפני שמרשיעים. היום יש כבר עונשי מינימום ויש תוספת שנמצאת בסעיף 355 האומרת "אלא אם כן החליט בית-המשפט, מטעמים מיוחדים שיירשמו, להקל בעונשו", את זה צריך להוסיף לסיפא של סעיף 1.

אמנון רובינשטיין:

	 בדיוק כמו הנוסח הקודם.

ענת אסיף:

	בדיוק כמו מה שהוסף להצעה של חברת הכנסת יעל דיין.

אמנון רובינשטיין:

	 זה יהיה בדיוק באותו נוסח כמו הצעת החוק של יעל דיין.

ענת אסיף:

	ההבדל הוא שזהבה גלאון מציעה שליש ויעל דיין מציעה רבע.
אמנון רובינשטיין:

	 בזה נדון לקראת קריאה שנייה ושלישית.

ענת אסיף:

	הערה שנייה היא מה שנאמר בדיון על ההצעה של יעל דיין, שאחרי הקריאה הראשונה חברות הכנסת ימתינו, כי משרד המשפטים עושה מחקר אמפירי לגבי פסקי הדין וההרשעות.

אמנון רובינשטיין:

	 דליה רבין, אני מבקש רשות דיבור.

מ"מ היו"ר דליה רבין-פילוסוף:

	בבקשה.

אמנון רובינשטיין:

	 אני בדרך כלל מתנגד לעונשי מינימום והבוקר קיבלתי חיזוק רב להתנגדות שלי. בארצות-הברית אתמול היה יום שיא, הם הגיעו ל-2 מיליון אסירים. ארצות-הברית היא 5% מאוכלוסיית העולם ויש לה 25% מאוכלוסיית האסירים בעולם. אם אני משווה למדינות אירופה המערבית, יש לה פי שלושה או פי ארבעה יותר אסירים. 

	היתה תוכנית מיוחדת של ה-BBC לעניין הזה, ואחד ההסברים היו, שריבוי עונשי מינימום שהקונגרס מעביר, בדרך כלל על עבירות שהן פופולריות בציבור, בעיקר עונשי מינימום על עבירות סמים - עונשי המינימום האלה הגדילו מאוד את אוכלוסיית האסירים, גם במקום שהשופטים היו רוצים לתת קנסות או מאסר על תנאי.

	אבל פה יש מסר מיוחד, ולכן גם העברנו את הצעת החוק של יעל דיין לקריאה ראשונה. הכוונה בדיון היום הוא להביא את ההצעה של זהבה גלאון לאותו שלב.

	באשר לגובה עונש המינימום, הוועדה תדון לאחר שתהיה עמדת ממשלה.

מ"מ היו"ר דליה רבין-פילוסוף:

	נציג לשכת עורכי-הדין.

בני שטיינברג:

	הלשכה, אף היא מתנגדת לעונשי מינימום, גם רבים במערכת המשפטים, לרבות שופטים, מתנגדים לזה, לאו דווקא מתוך טענה שצריכים להיות עונשים יותר קלים, אלא מתוך העיקרון שלא צריך להגביל את שיקול הדעת של בתי-המשפט.

	היתה ועדה שישבה על המדוכה, ועדת גולדברג, שבחנה בצורה מאוד מעמיקה את הנושא של שיקול הדעת בנושא ענישה, וגם היא המליצה שלא לקבוע עונשי מינימום.

	מהניסיון שלי, כעורך-דין בתחום הפלילי, אפשר לבקש להחמיר את הענישה בתחומים מסוימים, אבל עונש מינימום זו לא הדרך. משום שיש מקרים, אפילו קשים, שמחייבים להימנע ממאסר בפועל. לדוגמה, מקרה של הכאה לא קלה, ניקח את המקרה הלא קל, הכאה של אישה בידי בעלה, אבל עברו הרבה שנים, מאז לא היה דבר כזה שוב, הזוג חזר לחיות ביחד, יש להם ילדים, הבעל מפרנס, הדבר האחרון שהאישה מעוניינת בו שהוא ייכנס לכלא, כי זה יהרוס את המשפחה, ואז הדבר הנכון הוא ללכת לכיוון של טיפול ושיקום בעניין הזה, ולוודא שזה לא יקרה שוב. אם תכניס אותו לכלא, תיווצר פגיעה במשפחה, באישה וכן הלאה. לכן, צריך לתת את שיקול הדעת לשופט.
אברהם רביץ:

	 במקרה כזה, השופט החכם, אפילו יזכה אותו.

בני שטיינברג:

	אני לא חושב שהוא יזכה. הוא ירשיע וישלח לתסקיר של שירות מבחן.

	דרך אגב, הצעת החוק מדברת בצורה רחבה מאוד על אלימות במשפחה. יש מקרים שהם הרבה יותר קלים. היום מגישים כתבי אישום על אלימות במשפחה על דחיפה, על דברים מאוד מינוריים.

אמנון רובינשטיין:

	 עורך-דין בני שטיינברג, אנחנו נזמין אותך לנושא הזה, כששתי הצעות החוק יבואו לקראת הקריאה השנייה והשלישית.

מ"מ היו"ר דליה רבין-פילוסוף:

	עוד מישהו רוצה להעיר הערה?

	אני מעלה את הצעת חוק העונשין (תיקון – החלת עונש מינימום על עבירות אלימות נגד נשים וילדים), התשנ"ט-1999 להצבעה בקריאה ראשונה. מי בעד? מי נגד? מי נמנע?

הצבעה
בעד אישור ההצעה לקריאה ראשונה – 2
נגד – אין
נמנעים – 1
העברת הצעת חוק העונשין (תיקון – החלת עונש מינימום על עבירות אלימות נגד נשים וילדים), התשנ"ט-1999 לקריאה ראשונה נתקבלה.


מ"מ היו"ר דליה רבין-פילוסוף:

	שניים בעד, נמנע אחד. תודה.

הישיבה ננעלה בשעה 10:15


	

	



